Boervrou ure lank in huis aangehouArgieffoto: SAPD ŉ 52-jarige boervrou van Ventersdorp in Noordwes kon Saterdag in die vroeë oggendure daarin slaag om ongedeerd te ontsnap, nadat sy ure lank in haar huis aangehou en met die dood gedreig is. Maj. Pelonomi Makau, provinsiale polisiewoordvoerder, het Dinsdag aan Maroela Media gesê die vrou boer alleen op die plaas waar sy Vrydag omstreeks 18:00 deur twee van haar plaaswerkers aangeval is. “Hulle het by haar huis opgedaag en gesê skape wat weggeraak het, is gevind,” het Makau gesê. Die vrou het die deur oopgemaak, waarna hulle haar oorweldig en die huis in gedwing het. Een verdagte het ŉ tou by hom gehad en een was met ŉ mes gewapen. “Die mans het die slagoffer met die mes gedreig en op kontant aangedring. Die mans het glo saamgesweer om die vrou te vermoor en dit het vermoedelik tot ŉ woordewisseling tussen die twee gelei. Die verdagte met die mes het die ander een tydens die rusie in die bors gesteek.” Die gewonde verdagte het êrens gaan wegkruip, terwyl die ander man ure lank deur die huis gesoek en ŉ onbekende hoeveelheid kontant gebuit het. “Die vrou kon Saterdag omstreeks 01:00 daarin slaag om te ontsnap toe die man wat haar aangehou het, badkamer toe is. Sy het haar sleutels gegryp en met haar voertuig deur die omheining gejaag, aangesien die hek gesluit was.” Die gewapende verdagte het intussen in een van die vrou se ander voertuie vrou geklim om haar agterna te sit, terwyl sy na die Ventersdorp-polisiestasie gejaag het. Die voertuig waarin die verdagte was, het vermoedelik 20 km buite die plaas sonder brandstof gaan staan, waarna hy te voet op die vlug geslaan het. Die polisie is saam met die vrou terug na die plaas waar die beseerde verdagte gevind en in hegtenis geneem is. Dié 27-jarige man het Dinsdag in die dorp se landdroshof verskyn op aanklag van huisroof. Die Venterdorp-polisie ondersoek die saak. Die soektog na die tweede verdagte duur voort.